《饮马长城窟行》
元代·张昱

饮马长城窟，饮多泉脉枯。嘶咆不肯行，思若畏前途。

驱之尚不忍，恻然驻征车。朔风当面吹，堕指裂肌肤。

岂念衣裳单，顾已犹亡夫。功名登天然，何时执金吾？

阴阳无停机，百年谅须臾。常恐随物化，奄忽委路隅。

此怀当告谁，策马自长吁。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。